1ste baba: Hou só jou verhouding sterk | Sarie
1ste baba: Hou só jou verhouding sterk
Die aktrise Nicole Fortuin vertolk die rol van Lee-Ann Malan in die gewilde kykNET-reeks Alles Malan. In die tweede seisoen word sy vir die eerste keer ma en ervaar al die emosies wat daarmee gepaardgaan. FOTO KykNET
Dis súlke tyd. Waar kinders eers 'n eendag-droom was, is alles wat klein is skielik vir jou die oulikste ding op aarde – vriende se babas, klein hondjies, selfs kinderklere. Jou hormone en lewensfase begin "saamsweer" om jou erg broeis te maak en die dag breek aan dat jy en jou man/verhoudingsmaat die groot gesprek het:
Is ons gereed? Is ons finansies in orde? Is ons verhouding op die regte plek?
En laasgenoemde is 'n belangriker vraag as wat baie mense besef, want 'n baba gaan ongetwyfeld jul verhouding beïnvloed, sê Lisa Kallmeyer, 'n sielkundige van Johannesburg. As jy dit reg aanpak, kan jou verhouding dit beslis oorleef – en eintlik floreer. "Om saam 'n baba te kry en daardie nuwe avontuur te deel kan paartjies op sekere maniere nader aan mekaar bring," sê Lisa. "Maar die lewe kan maklik gejaagd en chaoties word as jy kinders het, daarom berus die onus op jou en jou maat om tyd vir julle twee saam te maak."